V tejto súvislosti stále platí záver vyvodený v priebežnom hodnotení programu: obmedzenie intervencie EÚ by negatívne ovplyvnilo celkovú kapacitu vnútroštátnych a európskych aktérov riešiť problémy v oblastiach, na ktoré sa program vzťahuje, alebo vykonávať druhy činností financované z programu. Najpravdepodobnejšie dôsledky zníženia alebo zrušenia zapojenia EÚ prostredníctvom programu Spravodlivosť by boli spojené so značnými ťažkosťami pri vypracúvaní nadnárodných projektov. Boli by sprevádzané zníženou súdržnosťou medzi členskými štátmi z hľadiska výkladu a vykonávania práva EÚ.

V tejto analýze sa zistilo, že program má dobrú úroveň súdržnosti a doplnkovosti s inými nástrojmi, programami a opatreniami EÚ. Zdôraznilo sa tak, že najmä v prípade odbornej justičnej prípravy sa zlúčením predchádzajúcich programov do programu Spravodlivosť zvýšila súdržnosť s inými iniciatívami EÚ. To isté platí pre ďalšie ciele odbornej prípravy, keďže sa tým znížila pravdepodobnosť duplicity. Tento výsledok potvrdzuje zistenia uvedené v priebežnom hodnotení. Doplnkovosť s vnútroštátnymi projektmi je takisto vysoká. Dosiahlo sa to nadnárodnou koncepciou činností financovaných z programu Spravodlivosť, ktorou sa zabezpečuje, aby vnútroštátne činnosti nenahrádzali ani neopakovali činnosti financované z programu Spravodlivosť. Program je takisto v súlade s medzinárodnými záväzkami, ako je Agenda 2030 pre udržateľný rozvoj Organizácie Spojených národov. Napríklad cieľ OSN týkajúci sa zaistenia mieru a bezpečnosti je spojený s vytvorením spravodlivých a inkluzívnych spoločností, ktoré zabezpečujú rovnaký prístup k spravodlivosti, účinný právny štát, ako aj transparentné a účinné justičné inštitúcie.

Hoci špecifické programové ukazovatele sú vhodné na monitorovanie pokroku pri dosahovaní cieľov programu, súčasný systém monitorovania programu by sa mohol zlepšiť na základe systematickejšieho a spoľahlivejšieho prístupu k zhromažďovaniu údajov. Komisia riešila tento problém vo svojom návrhu, ktorý viedol k nariadeniu 2021/693, ktorým sa poskytuje právny základ programu Spravodlivosť na roky 2021 – 2027. V dôsledku toho sa v programe Spravodlivosť od roku 2021 bude riešiť potreba získavať podrobnejšie informácie o cieľových skupinách, ktoré boli určené ako potenciálna oblasť na zlepšenie v rámci programu na roky 2014 – 2020. Okrem toho, keďže program má široký rozsah pôsobnosti, jeho účinnosť ovplyvňujú vnútorné a vonkajšie faktory. Hlavným vonkajším faktorom, ktorý príjemcovia uviedli v rozhovoroch, je pandémia COVID-19, ktorá si vyžiadala, aby mnohí príjemcovia prepracovali realizáciu svojho projektu alebo ho zrušili. Vonkajšími faktormi, ktoré ovplyvnili účinnosť programu Spravodlivosť, sú však aj makroekonomické podmienky, utečenecká kríza a transpozícia práva EÚ členskými štátmi. Pokiaľ ide o vnútorné faktory, najvýznamnejšou oblasťou na zlepšenie je postup podávania žiadostí. V štúdii sa objasňuje potreba poskytnúť žiadateľom okrem existujúcich materiálov viac usmernení a pomoci. Tým by sa umožnilo dosiahnuť vyrovnanejšie podmienky pre žiadateľov a následne väčšie množstvo kvalitných návrhov. To by zase viedlo k zvýšeniu účinnosti programu.

Oslabilo by to aj prijímanie inovačných legislatívnych rámcov a zavedenie prepracovaných prístupov k riešeniu potrieb zraniteľných skupín a vývoju nových nástrojov a postupov. Inými slovami, bolo by ťažké dosiahnuť ciele v reakcii na celoeurópsku stratégiu.

3.6. Spravodlivosť

Vzhľadom na spravodlivosť programu sa v súčasnom hodnotení opakuje zistenie z priebežného hodnotenia, že zdroje a podpora poskytované prostredníctvom programu nie sú rozdelené vyváženým spôsobom medzi rôzne cieľové skupiny, členské štáty EÚ a typy príjemcov. Na makroúrovni existuje rozdiel medzi vysokými mierami žiadostí z krajín, ako je Belgicko, Taliansko, Španielsko, Nemecko, Holandsko a Francúzsko, a pomerne nízkymi mierami žiadostí z krajín, ako je Lotyšsko, Poľsko, Chorvátsko, Slovensko a Cyprus. Lepšie geografické rozloženie zdrojov medzi zúčastnenými krajinami je preto kľúčovou oblasťou na zlepšenie. Na mezoúrovni sa na základe analýzy zistilo, že celkovo sa cieľové skupiny programu stali rozmanitejšími a zahŕňajú širšiu škálu osôb vykonávajúcich právnické povolanie. Ako sa však zdôrazňuje v právnom základe programu Spravodlivosť na roky 2021 – 2027, bude dôležité, aby sa do intervencií zameraných na podporu práv obetí, ktoré sa financujú z programu, viac zapájali organizácie občianskej spoločnosti. Toto zistenie súvisí s nízkou mierou žiadostí v uvedených krajinách. Organizácie občianskej spoločnosti z nedostatočne zastúpených krajín môžu potrebovať dodatočnú podporu, pretože nemusia mať potrebné kapacity na podanie žiadosti v rámci programu Spravodlivosť.

Na mikroúrovni by spoľahlivejšie a systematickejšie údaje z monitorovania umožnili získať lepší prehľad o zložení cieľovej skupiny. Prispieť by k tomu mohlo zhromažďovanie údajov rozdelených okrem iného podľa pohlavia, veku a zdravotného postihnutia. Poznatky získané na úrovni projektov by sa zase mohli využiť pri programovaní na makroúrovni s cieľom zvýšiť vplyv financovania na ešte rozmanitejšiu skupinu zainteresovaných strán. Toto zistenie súvisí aj s prierezovými témami, ako je rodová rovnosť, práva dieťaťa a práva osôb so zdravotným postihnutím. Spoľahlivejšie údaje by preto uľahčili identifikáciu oblastí, v ktorých sa práva žien, mužov, dievčat a chlapcov a osôb so zdravotným postihnutím nepodporujú tak dobre, ako by sa mohli.

Podpora prierezových priorít týkajúcich sa rodovej rovnosti, práv dieťaťa a práv osôb so zdravotným postihnutím má pre program Spravodlivosť veľký význam a je zakotvená v jeho právnom základe. Konkrétne sa zásady uplatňovania hľadiska rodovej rovnosti a práv detí počas procesu hodnotia v rámci kvality návrhov. Hoci sú tieto prierezové priority v programe hlboko zakotvené, na základe analýzy sa dospelo k záveru, že niektorí žiadatelia majú problém týmto koncepciám porozumieť. V dôsledku toho niektoré projekty financované prostredníctvom programu nevyužívajú naplno svoj potenciál pri podpore rodovej rovnosti, práv dieťaťa a práv osôb so zdravotným postihnutím. Aj keď si všetky prierezové témy vyžadujú ďalšiu pozornosť, existujú aj rozdiely v tom, do akej miery sa nimi program na úrovni projektov zaoberá. Hoci sa v rámci financovaných projektov osobitná pozornosť venuje rodovej rovnosti a právam detí, na práva osôb so zdravotným postihnutím sa v rámci projektov nekladie až taký dôraz. Preto je potrebné zhromažďovať podrobnejšie údaje o zložení cieľov a zvyšovať povedomie žiadateľov o prierezových témach, ako je uplatňovanie hľadiska rodovej rovnosti, práva detí a práva osôb so zdravotným postihnutím.

3.7. Priestor pre zjednodušenie

Pokiaľ ide o priestor pre zjednodušenie, treba poznamenať, že Európska komisia prijala dôležité zmeny s cieľom preskúmať, urýchliť a zjednodušiť tento proces počas programového obdobia 2014 – 2020. Hoci sa súčasný model riadenia považuje za vhodný a príjemcovia projektov prijali zmeny pozitívne, identifikovali aj určité problémy a priestor na ďalšie zlepšenie.

Priestor pre zjednodušenie zahŕňa potrebu jednoduchšieho postupu podávania žiadostí a správ založených na výsledkoch, zlepšenie nástrojov na monitorovanie a riadenie na účely systematickejšieho zhromažďovania informácií o dosiahnutých výstupoch, výsledkoch a cieľoch, ako aj pomoc organizáciám, ktoré majú ťažkosti s prácou výhradne v angličtine. Treba však poznamenať, že vnímaná záťaž a zložitosť sa medzi príjemcami projektov líši. Podľa organizácií s väčšou kapacitou a väčšími skúsenosťami s podávaním žiadostí, koordináciou a účasťou na projektoch je postup jednoduchší a bezproblémovejší, ako uvádzajú menšie organizácie a žiadatelia podávajúci žiadosť prvýkrát.

A napokon napriek zlepšeniam nástrojov na monitorovanie a riadenie stále existuje priestor na zlepšenie, najmä pokiaľ ide o prispôsobenie portálu na podávanie žiadostí typom príjemcov podporovaných z programu alebo o podporu žiadateľov a príjemcov podávajúcich žiadosť prvýkrát, aby sa v tomto nástroji dokázali orientovať bez rizika, že sa ich činnosti oneskoria.

4. Závery a ďalšie kroky

Na záver možno konštatovať, že program Spravodlivosť je jedinečným finančným nástrojom v oblasti spravodlivosti a práv v Európe. Jeho odolná koncepcia mu umožňuje reagovať na vonkajšie otrasy, ako je pandémia COVID-19, a nájsť flexibilné odpovede na vznikajúce potreby a problémy. V tejto správe, ktorá sa týka prvej časti hodnotenia ex post programu Spravodlivosť na roky 2014 – 2020, sa potvrdzuje, že program prispieva k presadzovaniu hodnôt EÚ, ako je právny štát, nezávislosť súdnictva a účinnosť justičného systému. V správe sa takisto zdôrazňuje kľúčová úloha programu pri poskytovaní podpory členským štátom s cieľom zabezpečiť efektívnejšie justičné systémy. V rozhovoroch uskutočnených so zainteresovanými stranami sa totiž jasne poukázalo na význam programu na účel uvedený v tejto správe. Hoci dlhodobé vplyvy nie sú známe, krátkodobé výsledky sú viditeľné napríklad z hľadiska výmen najlepších postupov a digitalizácie justičných systémov. Už sa preukázalo, že program na roky 2014 – 2020 je dôležitým nástrojom na vytvorenie európskeho priestoru spravodlivosti založeného na vzájomnom uznávaní a vzájomnej dôvere, stále však existujú oblasti na zlepšenie budúcich programov v oblasti spravodlivosti, ako sa uvádza v tejto správe:

·lepšie zosúladenie načasovania cyklu podávania žiadostí s potrebami zainteresovaných strán,

·zavedenie lepšieho systému monitorovania na účely systematickejšieho zhromažďovania informácií o výstupoch, výsledkoch a cieľových skupinách,

· cielené činnosti, ktorými sa zaisťuje vyváženejšie geografické rozdelenie finančných prostriedkov medzi zúčastňujúcimi sa krajinami,

·a napokon lepšia integrácia podávania správ založených na výsledkoch a osobitných iniciatív na uľahčenie procesu podávania žiadostí pre žiadateľov, ktorým v súčasnosti chýba kapacita, odborné znalosti a skúsenosti na vypracovanie kvalitných návrhov, a to aj s cieľom navrhnúť projekty, pri ktorých nebude dochádzať k nevyčerpaniu prostriedkov, by v budúcnosti mohli prispieť k ešte účinnejším, efektívnejším, relevantnejším, spravodlivejším a prístupnejším programom v oblasti spravodlivosti.

So zreteľom na tieto príležitosti sa v súčasnom programe Spravodlivosť od roku 2021 už riešia niektoré identifikované body, napríklad zavedením podrobnejšieho monitorovania údajov o projektoch s cieľom poskytnúť lepší prehľad o výstupoch, výsledkoch a cieľových skupinách projektu.